b'\n_START_ARTICLE_\nVytautas Kurklinskas\n_START_SECTION_\nBiografija\n_START_PARAGRAPH_\nI\xc5\xa1 t\xc4\x97vo vargonininko i\xc5\xa1mok\xc4\x99s vargonuoti, kur\xc4\xaf laik\xc4\x85 vargonininkavo Marijampol\xc4\x97je, Alytuje ir Leli\xc5\xabnuose (Utenos raj.). 1944 m. prad\xc4\x97jo d\xc4\x97styti muzik\xc4\x85 ir dainavim\xc4\x85 Alytaus \xc5\xbeem\xc4\x97s \xc5\xabkio mokykloje. Eksternu i\xc5\xa1laik\xc4\x99s egzaminus i\xc5\xa1 vidurin\xc4\x97s mokyklos kurso, 1946 m. \xc4\xafstojo \xc4\xaf Kauno muzikos mokykl\xc4\x85, v\xc4\x97liau vargonavim\xc4\x85 ir dirigavim\xc4\x85 studijavo Kauno konservatorijoje (d\xc4\x97st. Nikodemo Martinonio klas\xc4\x97)._NEWLINE_1949\xe2\x80\x931952 m. choro dirigavim\xc4\x85 studijavo Lietuvos valstybin\xc4\x97je konservatorijoje (doc. Konrado Kavecko klas\xc4\x97). \xc4\xaesitrauk\xc4\x99s \xc4\xaf chorvedybos darb\xc4\x85, vadovavo Kauno vaik\xc5\xb3 dar\xc5\xbeeli\xc5\xb3 aukl\xc4\x97toj\xc5\xb3 moter\xc5\xb3 chorui, Vilniaus valstybinio universiteto Teis\xc4\x97s fakulteto student\xc5\xb3 mi\xc5\xa1riajam chorui, Vilniaus pramkombinato moter\xc5\xb3 ir Vilniaus gele\xc5\xbeinkeli\xc5\xb3 technikumo vyr\xc5\xb3 chorams._NEWLINE_1952\xe2\x80\x931957 m. \xe2\x80\x93 Kauno pedagogin\xc4\x97s mokyklos muzikos ir dainavimo d\xc4\x97stytojas, 1953\xe2\x80\x931956 m. ir 1958\xe2\x80\x931964 m. \xe2\x80\x93 Kauno kooperacijos technikumo moksleivi\xc5\xb3 mi\xc5\xa1riojo ir mergin\xc5\xb3 chor\xc5\xb3 vadovas. Kolektyvai dalyvavo dain\xc5\xb3 \xc5\xa1vent\xc4\x97se ir konkursuose, sureng\xc4\x97 nema\xc5\xbea koncert\xc5\xb3._NEWLINE_1966\xe2\x80\x931975 m. \xe2\x80\x93 Kauno ekonomikos technikumo mergin\xc5\xb3 choro (50\xe2\x80\x9370 dalyvi\xc5\xb3) vadovas. Choras da\xc5\xbenai koncertuodavo, dalyvavo Kauno miesto ir respublikin\xc4\x97se dain\xc5\xb3 \xc5\xa1vent\xc4\x97se, antr\xc4\x85sias vietas peln\xc4\x97 1970 ir 1972 m. respublikin\xc4\x97se moksleivi\xc5\xb3 chor\xc5\xb3 ap\xc5\xbei\xc5\xabrose._NEWLINE_1957\xe2\x80\x931962 m. mokytojavo Kauno Jono Jablonskio vidurin\xc4\x97je mokykloje, nuo 1962 m. \xe2\x80\x93 \xc5\xa0iauli\xc5\xb3 pedagoginio instituto pradinio mokymo pedagogikos ir metodikos d\xc4\x97stytojas Kauno skyriuje._NEWLINE_1964\xe2\x80\x931982 m. \xe2\x80\x93 Vilniaus valstybinio universiteto Kauno vakarinio fakulteto vyr. d\xc4\x97stytojas ir meno m\xc4\x97g\xc4\x97j\xc5\xb3 b\xc5\xabreli\xc5\xb3 vadovas. 1964\xe2\x80\x931967 m. vadovavo Kauno chemijos \xe2\x80\x93 farmacijos fabriko \xe2\x80\x9eSanitas\xe2\x80\x9c moter\xc5\xb3 chorui ir vokaliniam ansambliui, o 1965\xe2\x80\x931978 m. \xe2\x80\x93 Lietkoops\xc4\x85jungos Kauno autobaz\xc4\x97s vyr\xc5\xb3 chorui, taip pat \xc4\xafvairiems miesto vokaliniams ansambliams._NEWLINE_Tuo pat metu vargonininkavo ir vadovavo chorams Kauno ba\xc5\xbeny\xc4\x8diose: Petra\xc5\xa1i\xc5\xabnuose, Karmelit\xc5\xb3, \xc5\xa0v. Antano, Vytauto (1982\xe2\x80\x931991 m.). Apie 12 met\xc5\xb3 vargonininkavo Kalvi\xc5\xb3 (Kai\xc5\xa1iadori\xc5\xb3 raj.) parapijoje. Suk\xc5\xabr\xc4\x97 apie 30 giesmi\xc5\xb3, \xe2\x80\x9eGedulingas Mi\xc5\xa1ias\xe2\x80\x9c, \xe2\x80\x9eKyrie\xe2\x80\x9c ir \xe2\x80\x9eSanctus\xe2\x80\x9c. U\xc5\xbe s\xc4\x85lyt\xc4\xaf su ba\xc5\xbeny\xc4\x8dia sovietme\xc4\x8diu buvo persekiojamas \xe2\x80\x93 atleistas i\xc5\xa1 mokytojo pareig\xc5\xb3 Kauno vakarin\xc4\x97je muzikos mokykloje.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'